**Neke od globalnih šala u svijetu**

**Najlon čarape za boju**

Švedska je 1962. imala samo jedan televizijski program, koji je emitiran u crno-bijeloj tehnici. Na 1. travanj jedan se tehničar pojavio na ekranu i kazao gledateljima da će program moći gledati u boji, ako ispred ekrana razvuku najlonke. Nakon toga porasla je prodaja najlonskih čarapa.

**Hamburger za ljevake**

"Burger King", američki lanac restorana brze hrane, 1998. godine zakupio je u časopisu "USA Today" cijelu stranu na kojoj je cijenjene potrošače obavijestio da će od 1. travnja moći naručiti i "hamburger za ljevake". Takav će hamburger imati sve sastojke kao i običan, samo što će listovi zelene salate, rajčice i hamburger biti okrenuti pod kutom od 180 st upnjeva. Je li netko zaista naručio taj jedinstveni hamburger? Pa naravno, istoga dana na stotine ljevorukih pohitalo je u "Burger King". Dok se nije otkrila podvala, bilo je i mnoštvo onih koji su naglašavali da žele "običan hamburger".

**Proljetno čišćenje**

Uoči 1. travnja 1997. godine na Internetu se brzinom munje proširila vijest da će svjetska mreža biti zatvorena 24 sata, dok traje veliko proljetno čišćenje. Kako bi Internet nastavio nesmetano raditi, trebalo je nešto hitno poduzeti. Kao posljedica toga, zaposleno je pet moćnih japanskih robota marke Toshiba ML 2274, a korisnicima je savjetovano da za vrijeme čišćenja, iz predostrožnosti, svoja računala isključe iz struje.

**Zabrana mobitela**

Stanovnici Novog Zelanda povjerovali su pak u prvotravanjsku šalu da je uveden novi zakon koji će zabraniti mobitele u njihovoj zemlji.